Patru militari din Batalionul Protecția Forței Rechinii Albi au fost răniți duminică, în timp ce executau o misiune de patrulare în provincia Kandahar din Afganistan.

Foto: MApN

ACTUALITATE 17.50. Preşedintele Klaus Iohannis a adresat, duminică, un mesaj pentru cei patru militari români răniţi în Afganistan şi le-a urat sănătate şi însănătoşire grabnică, afirmând că pentru cei de acasă militarii sunt "eroi" care îşi riscă viaţa pentru menţinerea păcii şi pentru asta trebuie să le fim recunoscători.

"Am aflat cu regret vestea că patru militari români au fost răniţi astăzi în Afganistan. Pentru noi, cei de acasă, ei sunt eroi care îşi riscă viaţa pentru menţinerea păcii. Trebuie să le fim recunoscători cu toţii. Sunt alături de ei şi de familiile acestora, le doresc sănătate şi recuperare grabnică", scrie preşedintele, pe Facebook.

Incidentul a avut loc în jurul orei 10.30, în urma detonării unui dispozitiv exploziv improvizat.



După securizarea zonei, militarilor li s-a acordat primul ajutor și au fost evacuați la spitalul militar din Baza Aeriană Kandahar.



Ministerul Apărării Naționale a anunțat și numele celor patru răniți: sublocotenentul Florin Oprea, plutonierul Eduard-Vlad Romilă, caporalul Marcel Neagu și soldatul Costică-Victor Tarnovschi. Ei sunt supravegheați acum de medicii spitalului bazei de la Kandahar, fiind în stare stabilă.

Conducerea batalionului a asigurat condițiile pentru ca militarii să intre în legătură, prin telefon, cu familiile lor.



Ministrul apărării naționale și șeful Statului Major General sunt informați permanent despre situația militarilor. Toate măsurile sunt întreprinse pentru asigurarea celor mai bune condiții de tratament și îngrijire a celor patru militari răniți.

România a pierdut în Afganistan 26 de militari, iar peste 100 au fost răniți. Ultimul eveniment în care și-au pierdut viața doi militari români, iar un al treilea a fost rănit în Afganistan s-a petrecut în primăvara acestui an.